Hekk kif f'Awwissu li għadda kienu organizzati l-Kampjonati Dinjija tal-Masters, il-gazzetta Kull Ħ add tkellmet mal-atleta Malti, Brian Magri, li minn 108 atleta fil-kategorija tiegħu spiċċa fis-6 post u għalhekk għamel unur kbir kemm għalih kif ukoll għal pajjiżna. Dawn saru f'Lyon fin-nofs maratona fejn ħadu sehem 1,206 atleta b'kollox, li 107 minnhom kienu fil-kategorija ta' Magri. Min hu Brian Magri? L-isem ta' Brian Magri, atleta ta' 51 sena, m'għandu bżonn tal-ebda introduzzjoni. Eks-Champion ta' Malta fit-tiġrijiet tar-roti Magri jispikka wkoll, preżentament, fl-isport pjuttost ġdid tat-triathlon, li jiġbor fih għawma, rikba bir-roti u ġirja, kollha fuq distanzi pjuttost twal. Iżda l-isport li jħoss li huwa l-aktar li jista' jġibu wiċċ imb wiċċ ma' avversarji barranin hija l-atletika. Intant, wara li rebaħ bosta tlielaq fit-tul lokalment, għax din hija d-dixxiplina l-aktar għal qalbu, din is-sena ried jittestja lilu nnifsu ma' atleti minn madwar id-dinja li bħalu, fl-età tiegħu, għalkemm daqsxejn maturi fiż-żmien, huma żgħar fil-qalb. It-triq ma kinitx fa ċ li "Il-ġurnata kienet kemxejn friska b'ħafna sħab. Fir-rassa tal-bidu l-atleti, bil-ħeġġa li kellhom, kollha qabdu pass mgħaġġel aktar minn dak maħsub. Iżda ta' veterani li huma, malajr indunaw li jekk riedu jispiċċaw kien ikun aħjar jaqbdu pass aktar moderat," fisser b'dettall Magri. Hekk ukoll għamel Magri, fejn wara l-ewwel kilometru u mhux b'tant atleti jimbuttaw madwaru, qabad ir-ritmu ta' 3 minuti u nofs kull kilometru li kellu maħsub minn qabel. Iżda malli wasal għall-15km tal-korsa beda jħoss l-effetti tat-taħriġ tiegħu fuq l-art iebsa u s-sħana ta' Malta. "Din ma kinitx xi sorpriza għalija, għax kont qed nistenna li jkolli nħabbat wiċċi ma' diffikultà lejn it-tmiem għaliex minn Ġunju 'l hawn it-taħriġ tiegħi beda jiħrax minn jum għall-ieħor minħabba is-sħana qalila tas-sajf tagħna fejn ma stajtx niġri għal aktar minn 10 km kull darba," qal Magri. Interessanti huwa l-fatt li f'dawn il-kundizzjonijiet il-ġisem ikollu telf ta' 4 litri ilma kull ġirja, u dan huwa kkunsidrat perikoluż għas-saħħa minħabba d- dehydration . Spjega wkoll kif l-aħħar ftit kilometri kienu diffiċli ħafna li jinżamm pass regolari. Determinazzjoni Intant, minħabba li l-korsa kienet ta' dawra ta' 2km kull waħda, Magri rrimarka li dawk 'il fuq mill-51 sena ma kinux qed jgħadduh, u dawk li kienu qablu kienu dawk il-ftit li kien irnexxielhom joħorġu fuq quddiem sa mill-bidu nett tat-tiġrija. Fil-fatt fl-aħħar ftit kien wieħed Finlandiż biss li rnexxielu jaqbżu, fejn Magri ma sabx biżżejjed forza biex jerġa jgħaddih. Magri spiċċa t-tiġrija wara 1:16:01 (siegħa, sittax-il minuta u punt ta' sekonda), sekonda 'l bogħod wara ta' qablu u minuta u 21 sekonda minn dak li rebaħ it-tielet post. Huwa ġera u kkompeta mal-aqwa fid-dinja tal-kategorija tiegħu u spiċċa s-6 minn 108. L-Isfont L-okkażjoni li seħħet f'Lyon fi Franza ix-xahar li għadda, fejn l-Għaqda Dinjija tal- Masters fl-Atletika, organizzat il-Kampjonati tagħha li jsiru kull sentejn u li għalihom din is-sena ikkonkorrew 'il fuq minn 8,000 atleta, irġiel u nisa, fid-dixxiplini tradizzjonali tat- track and field, li jħaddnu wkoll il-maratona, bid-distanza tradizzjonali ta' 42 kilometru u 195 metru, u dik tan-nofs maratona, li kienet l-għażla ta' Magri nnifsu. Din it-tellieqa saret fl-aħħar ġurnata ta' dawn il-kampjonati fis-16 ta' Awwissu, wara l-bidu tagħhom fl-4 tax-xahar. Tajjeb li nagħtu idea tal-konkorrenza u l-għamla tal-kompetizzjoni. Fil-kompetizzjoni tal-Masters, l-atleti jinġabru f'taqsimiet ta' ħames snin ħames snin li jibdew minn dawk li jagħlqu il-35 sena. Dan ifisser li jekk fil-jum tal-kompetizzjoni atleti jkollhom 35 sena iżda ma jkunux għalqu l-40 sena sa dakinhar, dan il-grupp jitqies fl-istess kategorija. Is-sistema tiġi ripetuta bl-istess mod għal dawk li jagħlqu l-40 iżda mhux 45 sena, is-46 iżda mhux il-51, fost oħrajn. Tajjeb li wieħed isemmi wkoll li ħadu sehem atleti, kemm irġiel kif ukoll nisa li kellhom saħansitra 95 sena u fuqhom. Fid-dawl ta' dan kollu, madwar ħafna ċrieki sportivi, Magri huwa meqjus bħala atleta komplet li kiseb unuri f'dixxiplini differenti u jidher li bħall-inbid jitjieb maż-żmien u jalla jkompli sejjer hekk biex ikompli jkabbar isem pajjiżna fix-xena internazzjonali.